ທຳນຽບຂາວ ກ່າວປ້ອງກັນ ປະຕິບັດງານ ຢູ່ເຢເມນ ທີ່ເຮັດໃຫ້ ໜ່ວຍກ້າຕາຍຄົນນຶ່ງ ເສຍຊີວິດ 
ທຳນຽບຂາວ​ຍັງ​ສືບ​ຕໍ່ ​ກ່າວປ້ອງກັນ​ ກາ​ນປະຕິບັດ​ງານ ​ຕໍ່ຕ້ານພວກ​ກໍ່​ການ​ຮ້າຍ​ ຫວ່າງ​ມໍ່ໆ​ມາ​ນີ້​ ໃນ​ເຢ​ເມນ ທີ່​ເຮັດໃຫ້​ໜ່ວຍ​ກ້າຕາຍ ຂອງ Navy SEAL ຄົນ​ນຶ່ງ ເສຍຊີວິດ.
ທຳນຽບຂາວຍັງສືບຕໍ່ກ່າວປ້ອງ ການປະຕິບັດງານຕໍ່ຕ້ານການກໍ່ການຮ້າຍຫວ່າງມໍ່ໆມານີ້ໃນເຢເມນ ທີ່ໄດ້ສັງຫານໜ່ວຍກ້າຕາຍຂອງ Navy SEAL ຄົນນຶ່ງ ຫລັງຈາກພໍ່ຂອງໜ່ວຍກ້າຕາຍຄົນນີ້ ໄດ້ຕິຕຽນຢ່າງແຮງຕໍ່ລັດຖະບານກ່ຽວກັບການປະຕິບັດງານ ໂຄສົກທຳນຽບຂາວ ທ່ານ Sean Spicer ກ່າວວ່າການປະຕິບັດງານໄດ້ “ປະ ສົບຜົນສຳເລັດ ໃນການຊ່ວຍປ້ອງກັນການໂຈມຕີໃນອະນາຄົດ ” ທ່ານກ່າວວ່າ ທ່ານບໍ່ສາມາດຄິດວາດພາບໄດ້ວ່າ ທ່ານ Bill Owens ກຳລັງຜ່ານຜ່າຢ່າງໃດ ຫລັງຈາກທ່ານໄດ້ສູນເສຍລູກຊາຍ ທ່ານ William “Ryan” Owens ທ່ານ Spicer ກ່າວວ່າ ທ່ານ Owens ໄດ້ເສຍຊີວິດຢ່າງອາດຫານ ແລະການປະຕິບັດງານ ທີ່ທ່ານໄດ້ເຂົ້າຮ່ວມນັ້ນ “ຈະປ້ອງກັນປະເທດຂອງເຮົາເພີ້ມຂຶ້ນ ” ທ່ານກ່າວວ່າ ການປະຕິບັດງານໄດ້ນຳໄປສູ່ການເກັບກຳເອົາ “ຂໍ້ມູນທີ່ຈະຊ່ວຍພວກເຮົາຮັກສາຄວາມປອດໄພ ” ທ່ານ Bill Owens ກ່າວຕໍ່ໜັງສືພິມ Miami Herald ຢູ່ໃນບົດຂຽນທີ່ເຜີຍແຜ່ໃນວັນອາທິດແລ້ວນີ້ວ່າ ທ່ານຕ້ອງການໆສືບສວນ ກ່ຽວກັບການວາງແຜນ ໃນການປະຕິບັດງານ ແລະກ່າວວ່າ ທ່ານປະຕິເສດທີ່ຈະພົບກັບ ປະທານາທິບໍດີ Donald Trump ເວລາເຂົາເຈົ້າ ໄດ້ຢູ່ເດີ່ນເຮືອບິນກອງທັບອາກາດ Dover ເພື່ອຮັບເອົາຫີບສົບລູກຊາຍຂອງທ່ານ ທ່ານ Owens ໄດ້ກ່າວກ່ຽວກັບປະທານາທິບໍດີວ່າ “ຂ້າພະເຈົ້າໄດ້ບອກເຂົາເຈົ້າວ່າ ຂ້າພະເຈົ້າບໍ່ຢາກເຮັດໃຫ້ເປັນເລື່ອງອັບອາຍຢູ່ຕໍ່ໜ້າສາທາລະນະ ແຕ່ໃນຈິດໃຈຂອງຂ້າພະເຈົ້າແລ້ວ ບໍ່ຢາກເວົ້າກັບທ່ານເລີຍ " ທ່ານ Spicer ກ່າວວ່າ ມັນເປັນການປະຕິບັດງານແບບປົກກະຕິ ຂອງກະຊວງປ້ອງກັນປະເທດ ທີ່ໄດ້ທົບທວນການປະຕິບັດງານດັ່ງກ່າວ ທ່ານກ່າວວ່າ ກ່ຽວກັບເລື່ອງນີ້ ການທົບທວນມີຢູ່ສາມຈຸດໝາຍ ເພາະວ່າ ໄດ້ມີການເສຍຊີວິດລະຫວ່າງການປະຕິບັດງານ ມີພົນລະເຮືອນພົວພັນຢູ່ນຳ ແລະເຮືອບິນເຮລິຄອບເຕີສະຫະລັດ ໄດ້ຮັບຄວາມເສຍຫາຍໃນການປະຕິບັດງານ ໜ່ວຍກ້າຕາຍ Navy SEAL ໄດ້ເສຍຊີວິດໃນທ້າຍເດືອນມັງກອນ ລະຫວ່າງການບຸກໂຈມຕີບ່ອນທີ່ສົງໄສເປັນຄ້າຍຂອງກຸ່ມ al-Qaida ໃນເຢເມນ ທຳ ນຽບຫ້າແຈກ່າວວ່າພວກຫົວຮຸນແຮງປະມານ 14 ຄົນ ໄດ້ເສຍຊີວິດລະຫວ່າງການບຸກໂຈມຕີ ທີ່ແນໃສ່ເພື່ອເກັບກຳຂໍ້ມູນ ກ່ຽວກັບໂອກາດທີ່ພວກກໍ່ການຮ້າຍ ກຸ່ມ al-Qaida ຈະໂຈມຕີສະຫະລັດ ແລະບັນດາພັນທະມິດ ກະຊວງປ້ອງກັນປະເທດໄດ້ຮັບຮູ້ວ່າ ພົນລະເຮືອນຫລາຍຄົນ ຮວມທັງເດັກນ້ອຍ ຈຳນວນນຶ່ງໄດ້ເສຍຊີວິດຈາກການໂຈມຕີ ຫລັງຈາກໄດ້ປະຕິເສດໃນຂັ້ນຕົ້ນວ່າບໍ່ມີພົນລະເຮືອນເສຍຊີວິດ